**Informatīvais ziņojums**

**“Par atbalstu Latvijas dalībai Eiropas Augstas veiktspējas datošanas kopuzņēmuma (*European High Performance Computing Joint Undertaking*) projektos un atļauju Izglītības un zinātnes ministrijai uzņemties papildu valsts budžeta ilgtermiņa saistības Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai””**

Pamatojoties uz Ministru kabineta 2009.gada 7.aprīļa noteikumu Nr.300
“Ministru kabineta kārtības rullis” 58.punktu, Izglītības uz zinātnes ministrija (turpmāk – ministrija) ir sagatavojusi informatīvo ziņojumu par atļauju ministrijai uzņemties papildu valsts budžeta ilgtermiņa saistības ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” (turpmāk – apakšprogramma 70.06.00), lai nodrošinātu Latvijas dalību Eiropas Augstas veiktspējas datošanas kopuzņēmumā (*European High Performance Computing Joint Undertaking*) (turpmāk – kopuzņēmums *EuroHPC*) ,tā projektos un pasākumos (turpmāk – informatīvais ziņojums).

Informatīvā ziņojuma mērķis ir sniegt informāciju un pamatot nepieciešamību Ministru kabineta atbalstam Latvijas dalībai kopuzņēmumā *EuroHPC* un tā projektos un pasākumos un nepieciešamībai 2021. un 2022.gadā uzņemties papildu valsts budžeta ilgtermiņa saistības apakšprogrammā 70.06.00, lai nodrošinātu Latvijas zinātnisko institūciju reģistrā iekļauto zinātnisko institūciju (publisko tiesību subjekts vai privāto tiesību subjekts) (turpmāk – Latvijas dalībnieki) dalību kopuzņēmuma *EuroHPC* projektos un pasākumos, piešķirot finansiālu atbalstu šo projektu īstenošanai Latvijā.

Sasniedzot informatīvā ziņojuma mērķi, tiks nodrošināta Ministru kabineta 2019.gada 7.maija rīkojuma Nr.210 Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 245. uzdevuma izpilde[[1]](#footnote-1): “245. Ieviesīsim datu atvērtības principu – atvērts ir viss, izņēmumi ir jāpamato. Datu atvērtība atļaus privātajam sektoram, konkurējot savstarpēji un ar valsti, veidot ērtākus publiskos pakalpojumus.”, kurš paredz nodrošināt nepieciešamo valsts līdzfinansējumu sekmīgai Latvijas dalībai EuroHPC konsorcijā, sagatavojot un izskatīšanai Ministru kabinetā iesniedzot priekšlikumus par nepieciešamo valsts līdzfinansējumu sekmīgai Latvijas dalībai EuroHPC konsorcijā, attīstot nepieciešamās kompetences augstas skaitļošanas jaudas datu analīzes kompetences nodrošināšanā.

Informatīvais ziņojums sagatavots, ievērojot Likuma par budžetu un finanšu vadību 24.panta trešo daļu, kas nosaka, ka budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

**Pašreizējās situācijas raksturojums**

Latvija ar 2018.gada 22.jūnijā apstiprināto Latvijas Republikas nacionālo pozīciju Eiropas Savienības jautājumos – “Par priekšlikumu Padomes regulai par augstas veiktspējas skaitļošanas kopuzņēmuma izveidi”[[2]](#footnote-2), ir paudusi nostāju kļūt par kopuzņēmuma *EuroHPC* dibinātājvalsti ES Vides ministru padomē 2018.gada 25.jūnijā[[3]](#footnote-3), par ko ir pieņemts lēmums – apstiprināt Padomes vispārējo pieeju regulai par augstas veiktspējas skaitļošanas kopuzņēmuma izveidi.

Ievērojot, ka nacionālā pozīcija aizstāj politikas plānošanas dokumentus, ja attiecīgajā nozarē nav noteikti valdības politikas pamatprincipi, attīstības mērķi un prioritātes, rīcības virzieni, galvenie uzdevumi vai sasniedzamie rezultāti par ES sanāksmes darba kārtībā iekļauto jautājumu[[4]](#footnote-4) un balstoties uz minēto ES Vides ministru padomē pieņemto lēmumu izglītības un zinātnes ministrs Kārlis Šadurskis 2018.gada 26.jūnijā parakstīja Deklarāciju par sadarbību Augstas veiktspējas skaitļošanas jomā (pievienots informatīvā ziņojuma pielikumā) saskaņā kuru Latviju iekļauj kopuzņēmuma *EuroHPC* regulas projekta 2.pantā uzskaitīto valstu sarakstā kā kopuzņēmuma *EuroHPC* dibinātājvalsti.

Kopuzņēmums *EuroHPC* ir izveidots ar Padomes 2018. gada 28. septembra regulu (ES) Nr. 2018/1488 par Eiropas Augstas veiktspējas datošanas kopuzņēmuma izveidi (Eiropas Savienības Oficiālais Vēstnesis, 2012. gada 20. decembris, Nr. L 347)[[5]](#footnote-5) (turpmāk -kopuzņēmuma *EuroHPC* regula), kuras pielikuma “Eiropas Augstas veiktspējas datošanas kopuzņēmuma Statūti” 2.panta 1.punkta b) apakšpunktā ir norādīts, ka Latvija ir kopuzņēmuma *EuroHPC* locekle. Ar kopuzņēmuma *EuroHPC* regulas spēkā stāšanos tā automātiski ir kļuvusi par Latvijas tiesību sistēmu sastāvdaļu (spēkā spēkā divdesmitajā dienā pēc tās publicēšanas Eiropas Savienības Oficiālajā Vēstnesī (kopuzņēmuma *EuroHPC* regulas 30.pants).

Lai nodrošinātu sekmīgu Latvijas dalību kopuzņēmumā *EuroHPC* ir nepieciešams gan Ministru kabineta atbalsts Latvijas dalībai kopuzņēmumā *EuroHPC*, gan atbilstošs finansiāls atbalsts. Apakšprogrammas 70.06.00 ietvaros valsts budžeta finansējums tiek nodrošināts kā vispārējā kārtībā sadalāmā dotācija no vispārējiem ieņēmumiem (turpmāk – atbalsts) Latvijas dalībniekiem dalībai projektos un projektu īstenošanai Latvijā ar nosacījumu, ka projekti ir noteiktā kārtībā kvalificējušies, ko apstiprina attiecīgie ES pētniecības programmu lēmējinstitūciju lēmumi*,* uz kuru pamata Eiropas Komisija (turpmāk – EK) piešķir attiecīgu līdzfinansējuma daļu Latvijas dalībniekam projekta īstenošanai Eiropas Savienības pētniecības programmu ietvaros. Atbalstu projektu īstenošanai piešķir valsts līdzfinansējuma vai valsts atbalsta veidā saskaņā ar Ministru kabineta 2015.gada 26.maija noteikumos Nr.259 “Atbalsta piešķiršanas kārtība dalībai starptautiskās sadarbības programmās pētniecības un tehnoloģiju jomā” (turpmāk – MK noteikumi Nr.259) noteikto kārtību.

Saskaņā ar MK noteikumiem Nr.259 4.1.2. apakšpunktu nodrošina valsts atbalstu atbilstoši regulas Nr. 651/2014 25. pantam un valsts līdzfinansējumu Līguma par Eiropas Savienības darbību 185. panta ietvaros vairāku dalībvalstu izveidoto kopīgās pētniecības vai inovāciju programmu (turpmāk – kopīgās programmas) projektiem un Līguma par Eiropas Savienības darbību 187. panta ietvaros izveidoto publiskās un privātās partnerības kopuzņēmumu (turpmāk – kopuzņēmumi) projektiem.

Saskaņā ar kopuzņēmuma *EuroHPC* regulas 1.panta 1.punktu,  īstenojot iniciatīvu Eiropas augstas veiktspējas datošana, ar šo uz laiku līdz 2026. gada 31. decembrim tiek izveidots kopuzņēmums Līguma par Eiropas Savienības darbību 187. panta nozīmē (“Eiropas Augstas veiktspējas datošanas kopuzņēmums”, “kopuzņēmums”).

**Dalība kopuzņēmuma *EuroHPC* īstenotajās aktivitātēs**

Kopuzņēmums *EuroHPC* ir līgumiska publiskā un privātā sektora partnerība, kurā piedalās EK, ES dalībvalstis vai Pētniecības un inovācijas pamatprogrammas *Apvārsnis 2020* (turpmāk – programmas *Apvārsnis 2020*) asociētās valstis, kā arī privātā apvienība Eiropas Augstas veiktspējas datošanas tehnoloģiju platforma (*ETP4HPC*) un Lielo datu vērtības asociācija (*Big Data Value* *Association*) kā privātā sektora locekļi. Kopuzņēmuma *EuroHPC* uzdevums ir izstrādāt, ieviest, izvērst un uzturēt ES integrētu pasaules līmeņa superdatošanas un datu infrastruktūru un izstrādāt un un atbalstīt ļoti konkurētspējīgu un inovatīvu augstas veiktspējas datošanas ekosistēmu (*EuroHPC* regulas 3.panta 1.punkts).

Kopuzņēmuma *EuroHPC* mērķis ir līdz 2021.gadam ES nodrošināt pirmseksalīmeņa un petalīmeņa superdatoru infrastruktūru un attīstīt nepieciešamās tehnoloģijas, lietotnes un prasmes, lai sasniegtu eksalīmeņa spējas līdz 2022.–2023.gadam. Tas atbalstīs arī ES pētniecības un inovācijas programmu, kuras mērķis ir izstrādāt tehnoloģijas un superdatorus (aparatūru), kā arī lietotnes (programmatūru), kas varētu darboties ar šādiem pirmseksalīmeņa un petalīmeņa superdatoriem. Augstas veiktspējas datošana mūsdienās ir viena no pamattehnoloģijām un infrastruktūrām zinātnē, rūpniecībā, aizsardzībā, medicīnā un citās sabiedrībai nozīmīgās jomās.

Pašlaik ES augstas veiktspējas datošana (*high-performance computing*, turpmāk – HPC) un datu infrastruktūra nav pasaules līmenī, tā ir atkarīga no ārvalstu piegāžu ķēdēm vai arī esošā datoru infrastruktūra nespēj izpildīt pieprasījumus. Līdz šim ES nav veikusi pietiekamus ieguldījumus šādu skaitļotāju tehnoloģiju izveidē un sistēmu apgādē, bet valstīm individuāli izveidot šādus skaitļotājus nav iespējams.

2017.gada 23.martā, Digitalizācijas dienā, Romā Deklarāciju par sadarbību HPC jomā pirmās parakstīja septiņas ES dalībvalstis – Francija, Vācija, Itālija, Luksemburga, Nīderlande, Portugāle un Spānija, vienojoties veidot integrētu Eiropas eksalīmeņa superdatoru infrastruktūru. Vēlāk tām pievienojās arī citas valstis – Beļģija, Slovēnija, Bulgārija, Šveice, Grieķija, Horvātija, Čehija, Kipra, Polija, Lietuva, Austrija, Somija un Zviedrija, kā arī Latvija un citas. Šobrīd kopuzņēmumā *EuroHPC* ir jau vairāk nekā 30 dalībvalstis[[6]](#footnote-6).

Pievienojoties Deklarācijai par sadarbību HPC jomā, valstis, tostarp Latvija, apņēmās piedalīties Eiropas kopējā HPC attīstības stratēģijā un izveidot sadarbības ietvaru HPC jomā, lai iegūtu un attīstītu savstarpēji saistītu (tīklotu) HPC infrastruktūru, kas būtu pieejama Eiropas zinātniekiem un pētniecības organizācijām, komersantiem un privātpersonām neatkarīgi no infrastruktūras atrašanās vietas. Kopuzņēmuma *EuroHPC* darbības ietvaros nodrošināta pasaules līmeņa pirms eksalīmeņa un pilnas eksalīmeņa superdatoru izveide, kā arī tiek veikta eksperimentālo un demonstrācijas modeļu izveide HPC jomā un nodrošinātas lielo datu lietojuma iespējas zinātniskajiem, publiskās pārvaldes un industriāliem mērķiem.

Kopuzņēmuma *EuroHPC* ietvaros tiek paredzētas arī aktivitātes kopuzņēmuma HPC dalībvalstu kompetences palielināšanā ar HPC saistītajos jautājumos caur valsts augstas veiktspējas datošans kompetences centru izveidi (turpmāk - *EuroHPC* kompetences centrs). Tā ietvaros izveidots *EuroHPC* kompetences centrs darbotos kā nacionāla līmeņa atbalsta punkts, caur kuru zinātniskās institūcijas un industrija piekļūtu HPC kompetencei un superdatošanas resursiem savā valstī un ārpus tās. Viena no svarīgākajām šī *EuroHPC* kompetences centra funkcijām ir veicināt HPC tehnoloģiju izmantošanu zinātnē un inovācijās, veicot konsultēšanas, tehniskā atbalsta, izglītošanas un popularizēšanas pasākumus ar HPC saistītās jomās. *EuroHPC* kompetences centrsdarbotos ciešā saiknē ar esošajiem augtskolu un zinātnisko institūciju HPC un superdatošanas centriem, kā arī vienotā tīklā ar citiem *EuroHPC* kompetences centriem, nodrošinot informācijas un zināšanu apmaiņu.

Kopuzņēmuma *EuroHPC* valdes apstiprinātā projekta EUROCC - National Competence Centres in the framework of EuroHPC) *[[7]](#footnote-7)* (turpmāk – *EuroCC)* mērķis ir izveidot Eiropā nacionālo HPC kompetences centru tīklu, kas koordinē visas nacionālās iniciatīvas, atvieglojot nacionālo ieinteresēto personu (institūciju) piekļuvi Eiropas HPC kompetencei un iespējām dažādās rūpniecības nozarēs un jomās. Latvijas zinātnisko institūciju dalība projektā *EuroCC* ir arī būtiska Latvijas starptautiskās reputācijas stiprināšanai HPC jomā, kā arī tas dod iespēju sadarboties un attīstīties vienotā HPC jomas telpā kopā ar citām kopuzņēmuma *EuroHPC* dalībvalstīm.

Projektā *EuroCC* vadošais partneris Latvijā ir Rīgas Tehniskā universitāte, kas kopā ar Latvijas Universitāti nodrošinās visas nepieciešamās aktivitātes, lai izveidotu nacionālo HPC kompetences centru un sekmīgi iekļautos Eiropas HPC kompetences centru tīklā. Projekta *EuroCC* īstenošanas laikā izveidoto nacionālo HPC kompetences centru uzdevums ir veidot vienotu atbalsta struktūru, lai veicinātu augstas veiktspējas datošanas iespēju izmantošanu augstākajā izglītībā, pētniecībā, publiskajā administrācijā un industrijā (īpaši mazos un vidējos uzņēmumos), kā arī izveidotie nacionālie kompetences centri apkopos visās ES valstīs pieejamās kompetences, pieredzi un datošanas resursus.

Apakšprogrammas 70.06.00 ietvaros būtu nepieciešams finansējums kopuzņēmuma *EuroHPC* atbalstītā projekta *EuroCC* īstenošanai 2 gadiem kā nacionālais līdzfinansējums 500 000 *euro* apmērā. Ievērojot minēto, šī projekta finansiālajam atbalstam nepieciešamais nacionālais līdzfinansējums pa īstenošanas gadiem sadalās šādi: 2021.gadā – 250 000 *euro* un 2022.gadā – 250 000 *euro*.

**Eiropas Savienības pētniecības programmu īstenošanu Latvijā**

Lai saņemtu finansiālu atbalstu ES pētniecības programmas ietvaros finansēta projekta īstenošanai, pamatojoties uz MK noteikumos Nr.259 noteikto kārtību, Latvijas dalībnieks iesniedz pieteikumu par finansiālā atbalsta piešķiršanu (turpmāk – pieteikums) Valsts izglītības attīstības aģentūrā (turpmāk – aģentūra). Ja projekts tiek īstenots programmas *Apvārsnis 2020* vaiEURATOM programmas ietvaros, pieteikumam pievieno līguma vai vienošanās, kas noslēgta ar EK par projekta īstenošanu, kopiju. Ministrijas izveidota Starptautiskās sadarbības programmu pētniecības un tehnoloģiju jomā projektu vērtēšanas komisija (turpmāk – projektu vērtēšanas komisija) izskata pieteikumu un pieņem lēmumu par projekta un tā īstenotāja Latvijā atbilstību finansiālu atbalstu finansiāla atbalsta saņemšanai un piešķiramā finansiālā atbalsta apmēru.

Atbilstoši MK noteikumu Nr.259 5.1.apakšpunktam finansiālu atbalstu projekta īstenošanai piešķir dotācijas veidā no apakšprogrammas 70.06.00 kārtējam gadam valsts budžetā šim mērķim pieejamo resursu ietvaros. Ja projektiem nepieciešamais atbalsta apmērs pārsniedz apakšprogrammā 70.06.00 kārtējā gadā ieplānotā finansējuma apmēru, tad atbalstu projekta īstenošanai nodrošina atbilstoši iepriekš minētajam normatīvajam regulējumam apropriācijas pārdales kārtībā no 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai", pamatojoties uz Ministru kabineta lēmumu par atļauju uzņemties papildu valsts budžeta ilgtermiņa saistības.

 ES pētniecības programmu projektu finansiālam atbalstam nepieciešamā finansējuma apmēru kārtējā gadā var prognozēt tikai indikatīvi. Atbalstam nepieciešamais finansējums iepriekš precīzi nav zināms, jo ir atkarīgs no Latvijas dalībnieku aktivitātes, iesniedzot projektu pieteikumus ES pētniecības programmu ietvaros atvērtajos konkursos un sekmēm šajos ES pētniecības programmu konkursos, ko nosaka izstrādāto un pieteikto projektu kvalitāte, projekta zinātniskā izcilība un projekta izpildītāju konsorcija konkurētspēja. Pieteikto projektu sekmes konkursos korelē ar konkursam izdalītā EK budžeta apmēru un konkursā iesniegto kopējo projektu skaitu. Sakarā ar to, ka finansējums sekmīgajiem ES pētniecības programmu projektiem tiek piešķirts konkursa kārtībā, konkursu norises laika grafiks tiek plānots ne biežāk kā reizi gadā un projektu vērtēšanas process ilgst vismaz pusgadu, ministrijas rīcībā nav precīza informācija par visiem projektiem, kas iepriekš minētajās ES pētniecības programmās varētu tikt apstiprināti īstenošanai 2020.gadā un līdz ar to ministrija nevar precīzi norādīt projektu atbalsta programmas paredzamo ietekmi kārtējā gadā uz valsts budžetu.

Informatīvā ziņojuma 1.pielikumā “Projektu valsts budžeta dotācijas maksājumu prognoze pa gadiem un papildu nepieciešamais finansējums” ir apkopota informācija par papildu nepieciešamo finansējumu 2021.–2022.gadā projekta *EuroCC* īstenošanai Latvijā. Saskaņā ar Rīgas Tehniskās universitātes noslēgto līgumu par projekta *EuroCC* īstenošanu, 2021.gadā nepieciešams finansējums 250 000 *euro* apmērā un 2022.gadā – 250 000 *euro* apmērā. Finanšu resursu palielinājums un papildu valsts budžeta atbalsts projekta *EuroCC* īstenošanai būtu nodrošinājums tam, lai projekta *EuroCC* īstenotāji Latvijā (t.i. Latvijas zinātniskās institūcijas) varētu **piesaistīt EK finansējumu 500 000** *euro* apmērā. Tas ļauj secināt, ka kopumā ietekme uz valsts budžetu ir vērtējama kā pozitīva, jo pētniecībai un inovācijai tiek piesaistīts EK finansējums. Atbilstoši MK noteikumu Nr. 259 8.1. apakšpunktam atbalsta intensitāti Rīgas Tehniskajai universitātei kā zinātniskajai institūcijai piemēro kā valsts līdzfinansējumu, – 100 procentu apmērā no projekta attiecināmajām izmaksām, ekvivalenti līdzšinējai praksei attiecībā par atbalstītajiem projektiem valsts zinātniskajās institūcijās.

**Priekšlikumi turpmākai darbībai**

Lai nodrošinātu atbalstu Latvijas dalībai kopuzņēmumā *EuroHPC* un tā projektā *EuroCC* atbilstoši noslēgtajam līgumam par kopuzņēmuma *EuroHPC* projekta *EuroCC* īstenošanu, izvērtējot apakšprogrammas 70.06.00 piešķirto līdzekļu faktisko izlietojumu un plānotos avansa un noslēguma maksājumus 2021.gadā un 2022.gadā, pamatojoties uz MK noteikumu Nr. 259 5.1.apakšpunktu un informatīvajā ziņojumā minēto:

1. Atļaut Izglītības un zinātnes ministrijai uzņemties jaunas valsts budžeta ilgtermiņa saistības valsts budžeta programmas 70.00.00 “Citu Eiropas Savienības politiku instrumentu projektu un pasākumu īstenošana” apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai”, lai nodrošinātu Augstas veiktspējas datošanas kopuzņēmuma (European High Performance Computing Joint Undertaking) (turpmāk – kopuzņēmums EuroHPC) projektu projekta EUROCC - National Competence Centres in the framework of EuroHPC Latvijas partneru īstenošanas izmaksas 2021. gadam – 250 000 *euro*, 2022. gadam – 250 000 *euro*.
2. Izglītības un zinātnes ministrijai normatīvajos aktos noteiktajā kārtībā iesniegt Finanšu ministrijā valsts budžeta līdzekļu pārdales pieprasījumu no 74.resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” uz Izglītības un zinātnes ministrijas valsts budžeta programmas 70.00.00 “Citu Eiropas Savienības politiku instrumentu projektu un pasākumu īstenošana” apakšprogrammu 70.06.00. “Dalība Eiropas Savienības pētniecības un tehnoloģiju attīstības programmās”.
3. Izglītības un zinātnes ministrijai līdz 2021.gada 1.aprīlim izstrādāt un izglītības un zinātnes ministram noteiktā kārtībā iesniegt izskatīšanai Ministru kabinetā grozījumus Ministru kabineta 2015.gada 26.maija noteikumos Nr.259 “Atbalsta piešķiršanas kārtība dalībai starptautiskās sadarbības programmās pētniecības un tehnoloģiju jomā”, paredzot tajos, ka finansiāls atbalsts ir piešķirams Latvijas un Latvijas dalībnieku dalībai kopuzņēmumā EuroHPC) un tā projektos.

Iesniedzēja:

Izglītības un zinātnes ministre Ilga Šuplinska

Vizē:

Valsts sekretārs Jānis Volberts

J. Paiders, 67047936

Janis.Paiders@izm.gov.lv

1. Apstiprināts ar Ministru kabineta 2019.gada 7.maija rīkojumu Nr.210 <https://m.likumi.lv/ta/id/306691-par-valdibas-ricibas-planu-deklaracijas-par-artura-krisjana-karina-vadita-ministru-kabineta-iecereto-darbibu-istenosanai> [↑](#footnote-ref-1)
2. saite uz dokumentu <https://lim.esvis.gov.lv/cs/esvis/> [↑](#footnote-ref-2)
3. ES Vides ministru padomes 25.06.2018. sēdes lēmums par EuroHPC (15.lp.) daļa “Research” <https://www.consilium.europa.eu/media/36260/st10450-en18.pdf> un <https://www.consilium.europa.eu/lv/press/press-releases/2018/06/25/supercomputers-council-agrees-to-develop-high-tech-infrastructure/> [↑](#footnote-ref-3)
4. 03.02.2009. MK noteikumu Nr.96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” 3.punkts [↑](#footnote-ref-4)
5. <https://eur-lex.europa.eu/legal-content/LV/TXT/?uri=celex:32018R1488> [↑](#footnote-ref-5)
6. <https://ec.europa.eu/digital-single-market/en/eurohpc-joint-undertaking#Members> [↑](#footnote-ref-6)
7. <https://www.hlrs.de/about-us/research/current-projects/eurocc/> [↑](#footnote-ref-7)